احمد_شاہ_ابدالی
ابدالی کی شخصیت
احمد شاہ کی ظاہری شخصیت شاندار، پر اثر، غیر معمولی پر وقار اور بارعب تھی، اس کی آنکھوں میں بلا کی ذہانت تھی، اس کے روشن اور پر اثر چہرے پر ایسی کشش تھی کہ تمام افغان اسے بے پناہ چاہتے اور اس کا عزت و احترام کرتے تھے، یہ اس کی غیر معمولی شخصیت کا ہی اثر تھا کہ جب آصف جاہ نظام الملک نے 1739ء میں جب دیوان عام کے باہر لال قلعہ دہلی میں احمد شاہ ابدالی کو پہلی بار دیکھا تو اسے احمد شاہ کے چہرے پر ایک حکمران کی سی چمک اور جلال نظر آیا، تو اس نے فوراً نادر شاہ سے پوچھا ”یہ نوجوان جو باہر ڈیوٹی پر کھڑا ہے کون ہے؟“ نادر شاہ نے اسے جواب دیتے ہوئے کہا ”یہ احمد خان ہے“ نظام الملک نے کہا ”مجھے اس میں ایک حکمران کی شخصیت نظر آٸی ہے“ احمد شاہ نے لڑکپن ہی میں اپنی غیر معمولی شخصیت اور ذہانت کی وجہ سے نادر شاہ کی توجہ اپنی طرف مبذول کرالی، نادر شاہ نے ہمیشہ اس کے لٸے تعریفی کلمات استعمال کٸے، ایک بار نادر شاہ نے اپنے درباریوں کو کہا کہ ”میں نے ایران، توران اور ہندوستان میں ایسا ذہین شخص نہیں دیکھا جتنا کہ احمد خان ہے“ نادر شاہ کو تو آخری عمر میں یہ پوری طرح احساس ہو گیا تھا کہ احمد خان ہی اس کے بعد حکمران بنے گا، حتٰی کہ جب پیر صابر شاہ صاحب ؒ نے احمد خان کو پہلی بار دیکھا تو فوراً کہہ اٹھے کہ تم ایک دن حاکم بنوگے۔ یہ احمد خان کی بلند کرداری تھی کہ اس کے باوجود اس کی نادر شاہ سے وفاداری میں کوٸی تبدیلی نہیں آٸی اور اس کا اپنے افغان سرداروں کے ساتھ سلوک بھی تبدیل نہ ہوا۔ احمد شاہ لالچ و حرص سے پاک تھا، جب نادر شاہ کے قتل کے بعد احمد سعید خان جو والٸ لاہور محمد زکریا خان اور والٸ کابل نصیر خان کا نماٸندہ تھا 2 کروڑ روپے کا خزانہ جس میں زر نقد اور بے شمار ہیرے جواہرات اور شالیں شامل تھیں، قندہار لے کر آیا تو احمد شاہ نے خزانے پر قبضہ کر لیا، سارے کا سارا اپنی فوج کے سرداروں، سالاروں، سپاہیوں، حکومتی عہدے داروں اور ملازموں میں تقسیم کرکے عالی ظرفی اور دریا دلی کا مظاہرہ کیا۔ ایک بار احمد شاہ کی فوج کو رقم کی ضرورت پڑی تو انہوں نے شاہی خزانہ لوٹ لیا، جب خزانچی نے احمد شاہ کو اطلاع دی تو اس نے خزانچی کو ڈانٹ کر کہا کہ ”تمہیں معلوم نہیں کہ اس حکومت میں وہ سب میرے برابر کے حصہ دار ہیں یہ سب رقم ان کے لٸے رکھی ہوٸی ہیں“ احمد شاہ سارا مال غنیمت فوج میں برابر تقسیم کر دیا کرتا تھا اس کے دل میں اپنی ذات کے لٸے مال و دولت کا لالچ کبھی پیدا نہیں ہوا۔ احمد شاہ کا بحیثیت انسان مقام اتنا بلند ہے کہ اس کے سامنے سونا، چاندی، ہیرے جواہرات کی کوٸی حیثیت نہیں تھی اس نے مال و دولت سے کبھی محبت نہیں کی۔ 1761ء میں جب احمد شاہ نے پانی پت کے تاریخی میدان میں مرہٹوں کو شکست دی اور دہلی پر قبضہ کر لیا، تو احمد شاہ نے تاج و تخت عالمگیر ثانی کے پاس رہنے دیا، اگر احمد شاہ چاہتا تو خو ہندوستان کا بادشاہ بن سکتا تھا، مگر اس کے دل میں ایسی کوٸی خواہش جنم نہیں لے رہی تھی، اس سے یہ واضح ہوجاتا ہے کہ احمد شاہ کا مقصد صرف جہاد تھا تاج و تخت یا دولت نہیں تھی۔ احمد شاہ ابدالی انسانیت کا کس قدر احترام کرتا تھا اس کا ثبوت یہ ہے کہ جب پانی پت کی جنگ میں وسواس راؤ قتل ہوا تو احمد شاہ کے سپاہی اس کی لاش میں بھس بھر کر بطورِ یادگار افغانستان لے جانا چاہتے تھے، مگر احمد شاہ نے انہیں ایسا کرنے سے روک دیا، اس نے پنڈت بلوائے اور شجاع الدولہ کی زیر نگرانی لاش باعزت طریقے سے جلاٸی اور راکھ سونے کے برتن میں ڈال کر پیشوا بالاجی باجی راؤ ثانی کو بھجواٸی گٸی، سارے اخراجات احمد شاہ نے برداشت کٸے، بھاؤ کی لاش کو بھی تلاش کیا گیا، لاش ملی تو سر کے بغیر تھی، سر ایک سپاہی کے پاس تھا، اس کا منہ دھویا گیا، لاش برہمنوں کے سہرد کی گٸی اور باعزت طور پر جلاٸی گٸی، اس کی راکھ بھی سونے کے برتن میں ڈال کر پیشوا کو بھجوا دی گٸی، ان واقعات سے احمد شاہ کی عظمت کا پتہ چلتا ہے۔ الفنسٹن لکھتا ہے کہ احمد شاہ ہنس مکھ، شیریں زباں، ملنسار اور خوش مزاج تھا، حکومتی معاملات میں اپنی الگ شخصیت اور وقار قاٸم رکھتا تھا، مگر عام حالات میں اس کا رویہ عمدہ اور سادہ ہوتا تھا۔احمد شاہ صوم و صلٰوة کا پابند تھا، علما و درویشوں کی عزت کرتا، جہاں بھی جاتا بزرگوں کے مزار پر فاتحہ ضرور پڑھتا، پانی پت کی فتح کے بعد حضرت بو علی قلندر اور حضرت نظام الدین اولیاء کے مزار شریف پر حاضری دی، حضرت صابر شاہ کا گہرہ عقیدت مند تھا، حضرت خواجہ سعد کا بھی بے حد احترام کرتا تھا، کابل سے پنجاب جاتے ہوئے پشاور کے قریب ہمیشہ شیخ عمر چمکانی کی زیارت کو جاتا تھا، احمد شاہ رحمدل اور سخی بادشاہ تھا، جو کچھ اس کے پاس ہوتا لوگوں میں بانٹ دیتا، مشرق کے حکمرانوں کی طرح ظالم نہ تھا، اس نے پانی پت کی جنگ سے پہلے یہ اعلان کیا کہ”افغانستان کے آدمیوں میں سے کوٸی ہندوستان کے ہندوؤں کے خلاف تعصب کا اظہار نہیں کرے گا، کمزوروں پر ظلم و ستم نہیں کیا جائے گا اور نہ ہی کسی کی مذہبی اور معاشرتی رسوم پر اعتراض کریں گے۔“ احمد شاہ خدا پرست تھا اس لٸے اس نے کورنش بجالانے یا اپنے سامنے جھکنے سے منع کر دیا۔